CELEX: 32021R2062
Language: el
Date: 2021-08-23 00:00:00
Title: Κατ’ εξουσιοδότηση κανονισμός (ΕΕ) 2021/2062 της Επιτροπής της 23ης Αυγούστου 2021 σχετικά με την τροποποίηση του κατ' εξουσιοδότηση κανονισμού (ΕΕ) 2020/2014 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στη Βόρεια Θάλασσα για την περίοδο 2021-2023

26.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 421/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2062 ΤΗΣ ΕΠΙΤΡΟΠΗΣ
         της 23ης Αυγούστου 2021
         σχετικά με την τροποποίηση του κατ' εξουσιοδότηση κανονισμού (ΕΕ) 2020/2014 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στη Βόρεια Θάλασσα για την περίοδο 2021-2023
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (1), και ιδίως το άρθρο 11,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2020/2014 της Επιτροπής (2) παρέχει λεπτομέρειες σχετικά με τον τρόπο εφαρμογής της υποχρέωσης εκφόρτωσης για ορισμένους τύπους αλιείας στη Βόρεια Θάλασσα για την περίοδο 2021-2023, μετά από κοινή σύσταση που υπέβαλαν το Βέλγιο, η Δανία, η Γερμανία, η Γαλλία, οι Κάτω Χώρες και η Σουηδία («ομάδα Scheveningen»).
                  
               
                     (2)
                  
                  
                     Βάσει του κατ’ εξουσιοδότηση κανονισμού (ΕΕ) 2020/2014, ορισμένες εξαιρέσεις από την υποχρέωση εκφόρτωσης εφαρμόζονται προσωρινά έως την 31η Δεκεμβρίου 2021. Σε αυτές τις περιπτώσεις, τα κράτη μέλη που έχουν άμεσο διαχειριστικό συμφέρον θα πρέπει να υποβάλουν, το συντομότερο δυνατόν και το αργότερο έως την 1η Μαΐου 2021, πρόσθετα επιστημονικά στοιχεία που δικαιολογούν την εξαίρεση. Η Επιστημονική, Τεχνική και Οικονομική Επιτροπή Αλιείας («ΕΤΟΕΑ») θα πρέπει να αξιολογήσει τα υποβληθέντα στοιχεία έως την 31η Ιουλίου 2021.
                  
               
                     (3)
                  
                  
                     Η ομάδα Scheveningen, αφού ζήτησε τη γνώμη του Γνωμοδοτικού Συμβουλίου Βόρειας Θάλασσας και του Γνωμοδοτικού Συμβουλίου Πελαγικών Ειδών, υπέβαλε κοινή σύσταση στην Επιτροπή στις 30 Απριλίου 2021, ζητώντας τη συνέχιση ορισμένων εξαιρέσεων από την υποχρέωση εκφόρτωσης πέραν του 2021 και παρέχοντας πρόσθετα επιστημονικά στοιχεία. Η ομάδα Scheveningen υπέβαλε αναθεωρημένη έκδοση της κοινής σύστασης στις 26 Ιουλίου 2021.
                  
               
                     (4)
                  
                  
                     Η ΕΤΟΕΑ (3) εξέτασε την κοινή σύσταση τον Μάιο του 2021. Η Επιτροπή παρουσίασε το σχέδιο της κατ’ εξουσιοδότηση πράξης σε ομάδα εμπειρογνωμόνων απαρτιζόμενη από εκπροσώπους των κρατών μελών στις 16 Ιουλίου 2021 στο πλαίσιο συνεδρίασης στην οποία το Ευρωπαϊκό Κοινοβούλιο συμμετείχε ως παρατηρητής.
                  
               
                     (5)
                  
                  
                     Το άρθρο 6 παράγραφος 1 στοιχείο γ) σημείο ii) του κατ’ εξουσιοδότηση κανονισμού (ΕΕ) 2020/2014 περιλαμβάνει εξαίρεση που συνδέεται με τα ποσοστά επιβίωσης για την ευρωπαϊκή χωματίδα που αλιεύεται με τράτες βυθού (OTB, PTB) με μέγεθος ματιών 90 έως 119 mm, οι οποίες είναι εξοπλισμένες με ορισμένα φύλλα δικτυώματος στα ενωσιακά ύδατα της διαίρεσης 3a του Διεθνούς Συμβουλίου για την Εξερεύνηση της Θάλασσας (στο εξής: ICES). Η ομάδα Scheveningen ζήτησε να διευρυνθεί η εξαίρεση ώστε να επιτρέπεται φύλλο δικτυώματος με τετράγωνα μάτια μεγέθους τουλάχιστον 120 mm στις τράτες στην υποδιαίρεση Kattegat του ICES από την 1η Οκτωβρίου έως την 31η Δεκεμβρίου κάθε έτους. Η ΕΤΟΕΑ σημείωσε (4) ότι τα πρόσθετα επιστημονικά στοιχεία που υπέβαλε η Δανία επιβεβαιώνουν ότι η επιβίωση των απορρίψεων ευρωπαϊκής χωματίδας θα είναι παρόμοια ή καλύτερη για μεγαλύτερα μεγέθη ματιών, συμπεριλαμβανομένων των φύλλων SELTRA και των φύλλων με τετράγωνα μάτια μεγέθους 120 mm, σε σύγκριση με το μέγεθος ματιών 80-99 που επιτρέπεται για την αλιεία με τράτες με πόρτες. Ως εκ τούτου, η εξαίρεση θα πρέπει να διευρυνθεί ώστε να συμπεριλάβει ένα φύλλο δικτυώματος με τετράγωνα μάτια μεγέθους τουλάχιστον 120 mm στις τράτες στην υποδιαίρεση Kattegat.
                  
               
                     (6)
                  
                  
                     Το άρθρο 11 παράγραφος 11 του κατ’ εξουσιοδότηση κανονισμού (ΕΕ) 2020/2014 περιλαμβάνει εξαίρεση de minimis για το νταούκι Ατλαντικού κάτω του ελάχιστου μεγέθους αναφοράς διατήρησης που αλιεύεται από σκάφη που χρησιμοποιούν δοκότρατες με μέγεθος ματιών 80 έως 119 mm στην υποπεριοχή ICES 4. Η ομάδα Scheveningen αιτήθηκε την παράταση της εν λόγω εξαίρεσης έως την 31η Δεκεμβρίου 2023 και υπέβαλε νέα επιστημονικά στοιχεία. Η ΕΤΟΕΑ αξιολόγησε τα εν λόγω στοιχεία και κατέληξε στο συμπέρασμα (5) ότι η κοινή σύσταση αντιμετωπίζει σε μεγάλο βαθμό τα ζητήματα που εντόπισε η ΕΤΟΕΑ στις προηγούμενες αξιολογήσεις της. Ειδικότερα, το εκτιμώμενο κόστος εκφόρτωσης ανεπιθύμητων αλιευμάτων είναι σημαντικό και θα απαιτούσε σημαντική πρόσθετη εργασία επί του σκάφους. Η ΕΤΟΕΑ αναγνώρισε επίσης τα ζητήματα και τις προκλήσεις που συνδέονται με τη βελτίωση της επιλεκτικότητας στον εν λόγω τύπο αλιείας. Συνεπώς, η εξαίρεση θα πρέπει να διατηρηθεί έως την 31η Δεκεμβρίου 2023.
                  
               
                     (7)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2020/2014 τροποποιείται ως εξής:
            
                        1.
                     
                     
                        το άρθρο 6 παράγραφος 1 στοιχείο γ) σημείο ii) αντικαθίσταται από το ακόλουθο κείμενο:
                        
                                    «ii)
                                 
                                 
                                    με μέγεθος ματιών 90 έως 119 mm, οι οποίες είναι εξοπλισμένες με φύλλο Seltra, με άνω φύλλο δικτυώματος μεγέθους ματιών 140 mm (τετράγωνων ματιών), μεγέθους ματιών 270 mm (ρομβοειδών ματιών), μεγέθους ματιών 300 mm (τετράγωνων ματιών) ή, στην υποδιαίρεση Kattegat, με φύλλο δικτυώματος τετράγωνων ματιών τουλάχιστον 120 mm την περίοδο μεταξύ 1ης Οκτωβρίου και 31ης Δεκεμβρίου κάθε έτους κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της διαίρεσης ICES 3a·»,
                                 
                              
                  
                        2.
                     
                     
                        στο άρθρο 11, το σημείο 11 αντικαθίσταται από το ακόλουθο κείμενο:
                        
                                    «(11)
                                 
                                 
                                    στη μεικτή αλιεία βενθοπελαγικών ειδών, από σκάφη που χρησιμοποιούν δοκότρατες με μέγεθος ματιών 80-119 mm, στα ενωσιακά ύδατα της υποπεριοχής ICES 4:
                                    ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, η οποία δεν υπερβαίνει το 2 % των συνολικών ετήσιων αλιευμάτων ευρωπαϊκής χωματίδας και γλώσσας·».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022 έως την 31η Δεκεμβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 179 της 16.7.2018, σ. 1.
         
            (2)  Κατ’ εξουσιοδότηση κανονισμός (ΕΕ) 2020/2014 της Επιτροπής, της 21ης Αυγούστου 2020, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στη Βόρεια Θάλασσα για την περίοδο 2021-2023 (ΕΕ L 415 της 10.12.2020, σ. 10).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, σ. 23-24.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, σ. 20-21.